L'Ajuntament de Sagunt, premiat en la VIII edició del Concurs de Bones pràctiques locals contra la Violència de Gènere
14 de desembre 2023

![](/media/ck1ekww4/_jav0874_c.jpg?width=850&height=563.7950450450451)

L'Ajuntament de Sagunt ha rebut hui un reconeixement pel seu treball en matèria d'igualtat. Sagunt ha sigut premiada en la VIII edició del Concurs de bones pràctiques locals contra la Violència de Gènere pel projecte formatiu que ha servit perquè els i les agents policials siguen capaços d'actuar convenientment davant casos de violència de gènere i oferisquen una atenció adequada a les víctimes. Estos premis estan convocats per la Delegació del Govern contra la Violència de Gènere i la Federació Espanyola de Municipis i Províncies (FEMP).

Totes dos institucions han premiat la bona pràctica "Acció formativa – Atenció policial davant la violència de gènere", resultat de la col·laboració entre el departament d'Igualtat i el de Policia Local, dins de la categoria d'impuls a la formació dels diversos agents per a garantir una resposta especialitzada i integral a les dones víctimes de violències masclistes.

L'alcalde de Sagunt i regidor d'Igualtat, Darío Moreno, ha destacat que este és un «**reconeixement nacional**» que posa en valor el treball dut a terme des de l'Ajuntament. No obstant això, Moreno ha recordat que la violència masclista continua sent un problema tant en l'àmbit nacional com local: «**Això no lleva que la violència masclista encara estiga present en el nostre municipi. Més de 160 dones tenen seguiment per part de l'àrea d'Igualtat. Això demostra que este és un problema viu encara en el municipi, més encara quan acabem de patir fa relativament poc un assassinat masclista**».

Així mateix, Darío Moreno ha afegit: «**Això no ha de detindre'ns, tot el contrarie, el que ha de fer és reforçar aquesta línia que estem portant, continuar millorant, continuar anant més enllà i donar el millor dels suports, el millor dels nostres recursos i dels nostres serveis a les víctimes de violència de gènere**».

![](/media/ljnpwaji/_jav0831_c.jpg?width=850&height=563.7950450450451)

La tècnica de la regidoria d'Igualtat ha recollit a Madrid el premi en representació de l'Ajuntament de Sagunt. En la gala han estat presents la ministra d'Igualtat, Ana Redondo; la delegada del Govern contra la Violència de Gènere, Carmen Martínez; la presidenta de la FEMP, María José García Pelayo; i el secretari general de la FEMP, Luis Martínez-Sicluna.

A més, també han sigut premiades en les diferents categories les ciutats de Getafe (Madrid), Bergondo (la Corunya), Salamanca, Consuegra (Toledo), Pozuelo de Alarcón (Madrid), Gijón (Astúries), Vitòria-Gasteiz (Àlaba), Madrid, Massanassa (València), Riba-roja de Túria (València) i Rafelbunyol (València).

![](/media/vyab12lg/_jav0883_c.jpg?width=850&height=563.7950450450451)

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-premiat-en-la-viii-edicio-del-concurs-de-bones-practiques-locals-contra-la-violencia-de-genere/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-premiat-en-la-viii-edicio-del-concurs-de-bones-practiques-locals-contra-la-violencia-de-genere/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-premiat-en-la-viii-edicio-del-concurs-de-bones-practiques-locals-contra-la-violencia-de-genere/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-premiat-en-la-viii-edicio-del-concurs-de-bones-practiques-locals-contra-la-violencia-de-genere/)